Daina (Eik takais, kur amžių grįsta)
Eik takais, kur amžių grįsta,
Nes kaip šapas veikiai vysta
Mums seikėtos valandėlės –
Mes – likimo trapios lėlės...

Vakar mus šilkais jis gobė,
Dosniai vilko brangia drobe,
Šiandien jis purvyne murdo
Ir nešykšti karčio, skurdo...

Ten, kur buvo pilnas rėtis,
Nebelieka kuo gėrėtis –
Mirksnio troškis grįžta spėriai,
Vos jo taurę tu išgėrei...

Lauktos aušros tingiai švinta,
Rūpink sutemoms žibintą...
Rink kelionei, kas negūra,
Iš pakrantės irk į jūrą...

Mirksnio vystamą vainiką
Žemės tuščio graudis tyko –
Mirksnis sėja, amžiai vėto,–
Gerbk vidurnaktį žvaigždėtą!

Baltrušaitis Jurgis
Eilėraščiai